

**PROJECTE**

**“LES FOSSES DEL FRANQUISME. ARQUEOLOGIA, ANTROPOLOGIA I MEMÒRIA”**

Exposicions:

* [**Arqueologia de la memòria. Les fosses de Paterna**](http://mupreva.org/exposiciones/?q=va&id=79) del Museu de Prehistòria de València
* **2238. Paterna. Lloc de perpetració i memòria** de L’ETNO Museu Valencià d’Etnologia

**Dossier de premsa**

**Roda de premsa:** 5 de juliol de 2023, a les 11.00 h

**Obertura de les exposicions**: 5 de juliol de 2023, a les 19.30 h

**Lloc:** Centre museístic La Beneficència

**El MUSEU DE PREHISTÒRIA DE VALÈNCIA I L’ETNO, MUSEU VALENCIÀ D’ETNOLOGIA PRESENTEN DUES EXPOSICIONS SOBRE LES FOSSES DE PATERNA**

**Les mostres formen part del projecte“Les Fosses del Franquisme. Arqueologia, Antropologia i Memòria”que el Museu de Prehistòria de València i L’ETNO, juntament amb el Departament de Memòria Històrica de la Diputació estan duent a terme per a impulsar la memòria democràtica.**

**Exposiciones:**

* ***Arqueologia de la memòria. Les fosses de Paterna*.** Museu de Prehistòria de València
* ***2238. Paterna. Lloc de perpetració i memòria.*** L’ETNO, Museu Valencià de Etnología

**Dates de les exposicions**: juliol 2023 – abril 2024

**Lloc:** Centre museístic La Beneficència. Museu de Prehistòria de València i L’ETNO, Museu Valencià d’Etnologia.

**Roda de premsa**: 5 de juliol de 2023, a les 11.00 h

**Les Fosses del Franquisme** és un projecte amb vocació de servici públic que vol fomentar la memòria democràtica. El projecte té caràcter multidisciplinari, ja que s’aborda des de l’Arqueologia, l’Antropologia i la Memòria Històrica. La Diputació de València per mitjà de la Delegació de Memòria Històrica i l’Àrea de Cultura, amb els Museus de Prehistòria i L’ETNO, ha dut a terme aquest projecte que suposa una publicació, un programa d’actes culturals i dues exposicions, que s’han produït per part dels museus esmentats. El projecte té la voluntat de contribuir a la veritat, la justícia i la reparació de la memòria de les persones afusellades en el cementeri de Paterna entre 1939 i 1956. En aquest projecte s’ha prestat una atenció especial a les víctimes i els seus familiars.

***Arqueologia de la memòria. Les fosses de Paterna***

Museu de Prehistòria de València

«Arqueologia de la memòria. Les fosses de Paterna» és una aproximació a les fosses comunes del franquisme des d’una perspectiva arqueològica a través d’un estudi de cas concret, el cementeri municipal de Paterna, en què hi ha documentades més de 150 fosses i almenys 2.237 persones que foren assassinades per la dictadura entre 1939 i 1956.

L’exposició té tres objectius cabdals. D’una banda, fer visible l’aportació de les disciplines científiques i els equips tècnics que porten a terme l’exhumació, la identificació de les persones represaliades i la recuperació de les seues històries de vida. De l’altra, fer un reconeixement públic a les víctimes de la repressió i a les seues famílies, així com als col·lectius i persones que, des de fa dècades, reivindiquen i lluiten per preservar la seua memòria. I, en darrer terme, entaular un diàleg amb la ciutadania que verse sobre la necessitat de les polítiques públiques de memòria, atés que la vulneració dels drets humans és un tema que afecta el conjunt de la societat.

Aquest projecte parteix de la cultura material, tant de l’exhumada en les fosses com de la conservada per part de les famílies a casa, a fi de parlar de les històries de vida de les persones afusellades i dels mecanismes de repressió de la dictadura, però també del paper que hui en dia tenen aquests objectes en la construcció i transmissió de la memòria democràtica.

L’exposició s’estructura en cinc grans espais, per mitjà dels quals s’articula un viatge que transita, de manera intermitent, entre el present i el passat.

**SALA 1. Arqueologia de la memòria**

Estructurada en tres unitats de contingut:

* Els conflictes contemporanis i l’arqueologia
* L’arqueologia forense
* Espanya, postguerra i repressió

El punt de partida és la reivindicació del paper de l’arqueologia en l’estudi de la contemporaneïtat, en particular en l’àmbit dels conflictes i dels episodis traumàtics d’arreu del món durant els segles XX i XXI. Aquest marc ens permet situar el nostre cas d’estudi en el context internacional dels drets humans, així com connectar-lo amb els principis de l’arqueologia forense com a principal aportadora de les proves pericials dels crims. A partir d’ací, ens endinsem en un primer viatge al passat amb el propòsit de contextualitzar històricament la realitat ideològica, política i social de la postguerra en què van tindre lloc els crims del franquisme i s’hi defineix clarament la dualitat entre els perpetradors i les víctimes.

**SALA 2. Paterna com a cas d’estudi**

Presenta el cas d’estudi concret de Paterna mitjançant dues unitats de continguts:

* El cementeri de Paterna i el mur del Terrer
* L’arqueologia de les fosses

Aquesta sala presenta el cementeri municipal de Paterna i el Mur del Terrer com a conjunt paradigmàtic d’aquella repressió. L’explicació discorre en un sentit diacrònic, entenent aquest cementeri com un espai de violència en el passat, però també com un espai de memòria i resistència que continua resignificant-se en el present. En aquest flux temporal en què s’encabeixen les famílies de les persones desaparegudes, el moviment memorialista i les administracions públiques, també fan acte de presència els equips tècnics. Aprofitem, doncs, per a explicar els procediments científics i la multidisciplinarietat que són inherents a l’exhumació de les fosses comunes en l’actualitat.

**SALA 3. Dins i fora de la fossa**

Aquest espai s’estructura en dues unitats de contingut:

* Objectes exhumats
* Objectes familiars

Amb la recuperació de les restes humanes i els objectes associats viatgem, de nou, al passat, per tal de parlar de les persones que foren assassinades i llançades a les fosses. Aquest espai constitueix el veritable cor de l’exposició. Es planteja com un vis-a-vis entre els objectes exhumats i els objectes familiars, els quals, en conjunt, ajuden a reconstruir el context sociopolític i els vincles que es teixien entre el que succeïa dins i fora de la presó, i entre el que ocorria dins i fora de la fossa. Els materials exhumats testimonien la precarietat de la vida carcerària i de la mort violenta, però també ens parlen de les identitats personals i de les estratègies de resistència. Per la seua banda, els objectes familiars, acompanyats dels relats de les persones que hui en dia encara els custodien, ajuden a posar nom i a reconstruir els projectes personals i polítics soterrats per la dictadura. Al capdavall, els uns i els altres constitueixen els elements a partir dels quals s’articula la memòria.

**SALA 4. Víctimes de la desmemòria**

Els relats familiars ens retornen al present per a connectar l’últim apartat de l’exposició, concebut com un espai obert per a la reflexió en clau individual i col·lectiva sobre els fets històrics i com es construeix i transmet la memòria.

El recorregut acaba amb un llibre en què es poden consultar les dades de totes les persones afusellades pel franquisme a Paterna entre 1939 i 1956 i un homenatge final, en el qual, com si es tractara d’un memorial efímer, *Resiliència a l’oblit*, es projecten els noms d’aquestes 2237 persones.

**PATI. Arqueologia, exhumacions i vinyetes**

A més de l’exposició en la sala, la proposta inclou una xicoteta mostra en el pati del museu dedicada a la representació de les fosses del franquisme a través de vinyetes i il·lustracions. Es tracta d’un recurs complementari pensat especialment per a les activitats didàctiques programades pel museu amb motiu de l’exposició.

Tot plegat, **Arqueologia de la memòria. Les fosses de Paterna,** s’ha concebut com un espai obert que convida a reflexionar sobre el nostre passat recent més traumàtic, i a pensar en els escenaris de convivència que, com a societat democràtica, ens agradaria construir per al futur.

Cal apuntar, finalment, que tant la temàtica com part dels materials que integren aquesta exposició resulten especialment sensibles, més concretament els objectes de les persones que foren represaliades. Tot allò que s’hi mostra i es conta es fa amb el consentiment de les famílies i amb una contextualització científica i un tractament expositiu específic per tal d’evitar l’espectacularització i la banalització. Per això volem reiterar el nostre més sincer agraïment a totes i cadascuna de les persones, famílies i associacions que hi han participat i ens han acompanyat en aquest procés.

Comissariat: Andrea Moreno Martín, Tono Vizcaíno Estevan, Eloy Ariza Jiménez i Miguel Mezquida Fernández.

Disseny: Rosa Bou i Kumi Furió - Limoestudio

**Objectes**

|  |  |
| --- | --- |
|  | Vestimenta de set homes exhumats en les fosses 111 i 128 del cementeri municipal de Paterna. Fotografia: Eloy Ariza - Associació Científica ArqueoAntro. |
|  | Procés d'exhumació de la fossa 128 del cementeri municipal de Paterna. Fotografia: Eloy Ariza - Associació Científica ArqueoAntro. |
|  | Ulleres exhumades en la fossa 111 del cementeri municipal de Paterna. Fotografia: Eloy Ariza - Associació Científica ArqueoAntro. |
|  | Targeta postal enviada des de la presó. Col·lecció família Ortí-Fita; Fotografia: Eloy Ariza - Associació Científica ArqueoAntro |

**2238. Paterna, Lloc de perpetració i memòria**.

L’ETNO, Museu Valencià d’Etnologia

Acostar-se a les exhumacions contemporànies de les fosses de víctimes del franquisme des de l'antropologia social ens permet ampliar la mirada fora d'aquests llocs. Des d'aquesta disciplina es posa el focus a comprendre en totes les seues dimensions el dinàmic món social (la "vida social") que les envolta i les dota de significació, ja siga en entorns institucionals, associatius o familiars.

Per això, exhumar implica molt més que desenterrar ossos. Implica introduir nous i noves agents, transitar pel temps i per l'espai i posar-nos en el lloc d'aquelles persones que foren assassinades i humiliades per la repressió franquista, així com recórrer amb elles i amb els seus familiars i descendents els camins de l’oblit i la memòria.

El plantejament de l’exposició pretén abordar aquest tema des de les següents idees principals:

* El cementeri de Paterna com a escenari de la repressió de la postguerra. Aquest lloc se’ns presenta com a paradigmàtic per a abordar aquest fenomen, per tal d’analitzar i conéixer els diferents mecanismes de transmissió de la memòria, a una escala familiar i domèstica, i també a una altra més política i pública, traçant la genealogia de lluites i resistències, a diferents escales.
* Des d’una perspectiva de gènere, s’ha volgut destacar la importància femenina en aquesta transmissió i custòdia de la memòria de la repressió, en les cases i al costat de les fosses, atés que encara que són llocs fonamentalment masculins, el cementeri ha sigut ocupat per dones que l’han mantingut com a lloc de memòria des de l’inici.
* Les peces de l’exposició tenen un origen que resulta interessant destacar, ja que d’una banda són objectes i documents personals custodiats per les famílies dels represaliats, que majoritàriament és la primera vegada que es desplacen i ixen fora dels domicilis particulars. I, d’altra banda, són fons exhumats de les fosses que han extret els equips arqueològics, juntament amb les restes òssies, que pertanyen tant a persones identificades com a aquelles que encara n’estan pendents i que han passat a formar part de la col·lecció de L’ETNO.

L’exposició ha sigut comissariada per les antropòlogues María José García Hernandorena, Isabel Gadea Peiró i per Albert Costa Ramón, conservador de L’ETNO. El projecte museogràfic ha sigut dissenyat per Eusebio López. Així mateix, els fons exposats provenen de la Col·lecció Memòria Democràtica-L’ETNO, i d’un gran volum de famílies a les quals L’ETNO vol donar el seu agraïment per la seua col·laboració en aquesta exposició.

**Sala. Memòria i perpetració**

En ella ens introduïm dins d'una fossa comuna. Des del seu interior se'ns convida a reflexionar sobre la seua existència i el perquè de les demandes actuals d'exhumar gràcies, sobretot, a la transmissió de la memòria en femení.

En finalitzar la Guerra Civil es va posar en marxa una gran maquinària repressora per a dotar de legitimitat el règim dictatorial sorgit de la contesa. Això implicà fer desaparéixer de l'escena pública a tots els representants de les forces republicanes i democràtiques, així com a aquells que simplement, havien mostrat simpatia pel govern de la República. El cementeri de Paterna fou un dels escenaris de la violència contra tots aquests. Entre 1939 i 1956 2.238 persones van ser afusellades i llançades a més de 100 fosses comunes, gairebé la meitat de totes les represaliades en territori valencià.

A partir de 2016 hi començaren els processos d'exhumació d'aquestes fosses comunes, de manera sistemàtica, seguint un protocol cientificoforense i amb diners públics. Abans d'arribar a aquest punt, centenars de ciutadanes i ciutadans i familiars de represaliats pel franquisme havien viscut dècades de silencis, de pors i de dols amagats. Aplegant les lluites i reivindicacions de generacions anteriors, les netes i els nets llancen a l'escena pública la necessitat de parlar, recuperar i fer visible la violència i la dimensió de la repressió franquista de la postguerra.

Aquesta sala està organitzada en diverses seccions de contingut:

* **L’origen de les fosses.** La major part de les forces polítiques que sorgiren al caliu de la societat democràtica generada pels canvis constitucionals de la II República van patir la repressió franquista, de múltiples formes, inclús en temps de pau, de manera que les feren desaparéixer de la vida publica sota un mantell de por i foscor.
* **La repressió de les roges.** Aquesta secció tracta de la repressió específica que, per gènere i per roges, hi patiren les dones. Unes dones que sofriren violència i humiliació i que alhora hagueren de tirar avant les seues famílies i, a més, fer-se càrrec del suport material dels vius i de les memòries dels morts.
* **Memòries al caliu de les dones. Sostindre i transmetre memòries.** La resistència a oblidar els assassinats que mares, germanes i viudes hi manifestaren silenciosament, ha provocat que les seues memòries continuen vives a hores d’ara. La manca d’un cos per a amortallar, acomiadar i sepultar dignament, va atorgar protagonisme als objectes que componien els “altars domèstics” (fotografies, cartes, trossos de roba, etc.)
* **Cartes empresonades.** Les cartes de les persones empresonades i afusellades a Paterna adquireixen un doble sentit: el context en què s’hi produïren (les presons valencianes) i la manera i els llocs en què s’hi guardaren i custodiaren durant tants anys (els amagatalls familiars i domèstics), així com la forma privada i reclosa on havien de llegir-se.

**Pati. 2.238 Paterna: perpetració i memòria**

En aquest pati es recrea el cementeri de Paterna i es donen a conéixer els espais, els xicotets i humils homenatges familiars i les diferents reivindicacions polítiques que allí s'han donat al llarg del temps fins als nostres dies.

Els cementeris són, a més del lloc de descans etern dels morts, espais de relacions socials entre persones i col·lectius. Unes relacions que s'estenen mes enllà dels seus murs. El cementeri de Paterna marcat per la Guerra Civil espanyola (1936-1939) i per la posterior repressió franquista (1939-1956) porta associats una sèrie de significants i connotacions modulats per aquest conflicte. Les dimensions simbòliques d'aquest lloc en l'imaginari col·lectiu, i de moltes famílies que patiren la desaparició d’algun familiar entre aquells murs, fan que aquest siga un escenari privilegiat en què es rastregen les empremtes de la por i de la repressió i alhora esdevinga un escenari d'un moviment memorialista que es va iniciar a l'Estat espanyol en l’any 2000, i que ha posat en el centre de les pràctiques reparatives, les exhumacions, les identificacions per ADN i la devolució de les restes de represaliats als seus familiars. En definitiva, és el lloc on moltes famílies han depositat les seues esperances de justícia i reparació.

Aquest pati està organitzat en diverses seccions de contingut:

* **Flors contra l’oblit.** L’aparició de flors en l’interior de les fosses que s’han descobert arran de les exhumacions ens parlen de la presència de dones que, en assabentar-se de l’assassinat dels seus familiars, acudien al cementeri i que davant de la impossibilitat de donar sepultura als seus familiars depositaven flors en les tombes. Aquest fet ha tingut lloc cada 1 de novembre amb un ritual que encara mantenen les generacions posteriors.
* **Presències, memorials i lluites femenines.** La presència de les dones al voltant de les fosses durant més de huit dècades ens fa asseverar que el cementeri de Paterna es tracta d’un espai feminitzat. De la mateixa manera que aquestes dones honraven la memòria dels seus familiars mitjançant flors, també ho feien amb humils memorials en forma de taulells de ceràmica que moltes vegades eren objecte d’actes vandàlics de la violència franquista.
* **Homenatges polítics.** Amb la mort del dictador, partits polítics i sindicats hi començaren a retre homenatges públics a les persones assassinades pel franquisme. Així, a banda de l’1 de novembre, el 14 d’abril i l’1 de maig, els homenatges passaren a ser dates assenyalades i de celebració al cementeri de Paterna. En aquestes trobades, militants i algunes familiars (especialment les filles), hi reivindicaven les idees polítiques i el compromís amb la II República de les persones soterrades en les fosses.
* **Primeres exhumacions cientificoforenses**. A partir de 2016, la Diputació de València a través d’un procediment administratiu i burocràtic, i mitjançant la fórmula de les subvencions públiques, dota les famílies de fons econòmics per a exhumar els cossos dels seus familiars seguint una metodologia científica i arqueològica-forense.
* **Moviment associatiu i nous rituals.** La generació de la postmemòria reinicià l'interés pel passat i situà les seues reivindicacions en un escenari més global i col·lectiu. Aquesta generació permet que florisquen moviments memorialistes que pressionen l'àmbit polític i són fruit d'unes llavors conreades en l'àmbit privat i familiar.
* **Fent memòria. El futur del cementeri.** Per al futur, el cementeri de Paterna ha d’aconseguir que aquest espai siga un lloc en què es conjuguen diferents reclamacions: justícia per als qui no la tingueren en el seu moment; reparació perquè les famílies vegen satisfetes les seues ànsies de buidar les fosses de Paterna; veritat perquè la memòria es reclama com una qüestió de drets humans, amb l'exigència de lleis i polítiques públiques que s'han d’acomplir.

Al llarg de l’exposició es podran contemplar plaques de ceràmica que indicaran els noms, professió, edat i procedència dels 2.238 afusellats a Paterna. Aquesta instal·lació evoca el memorial encarregat a Dionisio Vacas inaugurat a final dels anys huitanta. Atés que aquest memorial només feia menció als afusellats en la fossa 126, L’ETNO ha considerat oportú realitzar aquesta obra que s’anirà completant amb els noms de les 2.238 persones durant el temps que s’hi puga visitar l’exposició. Els taulells s’han manufacturat amb la mateixa tècnica utilitzada per Dionisio Vacas el 1989, és a dir, amb ceràmica sobrecoberta pintada amb blau cobalt a pinzell.

**Objectes**

|  |  |
| --- | --- |
| Imagen que contiene oveja  Descripción generada automáticamente | Jersei de punt, amb corbatí del mateix teixit,  de Francisco Peiró Roger, Fossa 111. Paterna. Donació de la Família Peiró. Col·lecció Memòria Democràtica. L’ETNO  Fotografia: Albert Costa. L’ETNO |
|  | Espardenyes de careta ampla  Individu 125, fossa 127. Paterna  Col·lecció Memòria Democràtica. L’ETNO  Fotografia: Albert Costa. L’ETNO |
|  | Pipa de fumar de Ramón Egea Benavent  Fossa 112. Paterna. Donació de la Família Egea. Col·lecció Memòria Democràtica. L’ETNO  Fotografia: Eloy Ariza-Associació Científica ArqueoAntro |
|  | Ulleres, llapis i segells  Individu 124, fossa 115; individu 99, fossa 127. Paterna. Col·lecció Memòria Democràtica. L’ETNO  Fotografia: Albert Costa. L’ETNO  Targetes postals enviades per Francisco Sanz Herráez des de la presó als familiars. Fossa 127. Paterna. Col·lecció Memòria Democràtica. L’ETNO  Fotografia: Albert Costa. L’ETNO |